35 साल बाद भी राजनीति में महिलाओं के लिए चुनौतियां बरकरार
30-35 साल पहले राजनीतिक सफर शुरू करने वाली महिलाएं हो या कुछ माह पहले कॉलेज अध्यक्ष बनीं युवतियां, दोनों के लिए चुनौतियां एक जैसी ही रही। महिलाओं के लिए चुनौतियां न कम हुई और न ही बदली। महिलाओं को पचा पाना पुरुषों के लिए आसान नहीं है। फिर चाहे वह अपनी पार्टी के लोग हो या दूसरी पार्टी के। अंतरराष्ट्रीय महिला दिवस के मौके पर दैनिक भास्कर ने अनुभवी के साथ ही राजनीति में नई शुरुआत करने वाली युवतियों से बात की। वे किसी का नाम नहीं लेती पर पता चलता है कि उनके लिए राजनीति का रास्ता न आसान था और न है।
2014 में कांग्रेस की टिकट से लोकसभा चुनाव लड़ने वाली करुणा शुक्ला महिला होने को ही चुनौती मानती है। 1980 से राजनीति में आई लेकिन बलौदाबाजार से विधायक का टिकट 1993 में मिला। सामने सभी पुरुष उम्मीदवार थे। भाजपा में अकेली महिला एमएलए बनी। परिवार ने साथ दिया लेकिन बाहर विरोध करने वाले कई थे। वे कहती हैं राजनीति में महिलाओं के लिए सबसे बड़ी चुनौती बेदाग छवि बेदाग रखना है। 32 साल तक भाजपा में रही शुक्ला कहती है महिलाओं के लिए अधिक मौके कांग्रेस में हैं। इधर भाजपा महिला मोर्चा की प्रदेश अध्यक्ष पूजा विधानी बीजेपी में ज्यादा अवसर की वकालत करती है। वे कहती हैं राजनीति के लिए महिलाओं में आत्मविश्वास जरूरी है। दो दशक पहले पति की जगह पार्षद चुनाव लड़ा। तब खिलाफ में आठ पुरुष उम्मीदवार थे। वह कहती हैं महिलाओं के लिए चुनौतियां तो रहती ही हैं, तब भी थी और अब भी है। सीएमडी कॉलेज में एनएसयूआई के पैनल से अध्यक्ष बनी पूनम तिवारी का राजनीति में आने के लिए इंतजार करना पड़ा। मौका मिला पर लोग सोच रहे थे कि पुरुष उम्मीदवार के खिलाफ कैसे चुनाव लड़ेगी? वह पहले से वाइस प्रेसिडेंट रह चुका है। छवि निर्माण बड़ी चुनौती थी। वह कहती है इस फील्ड में महिलाओं में सेल्फ रिस्पेक्ट व स्ट्रांग होना जरूरी है। बिलासा गर्ल्स डिग्री कॉलेज की अध्यक्ष सोनती पटेल का परिवार राजनीति से जुड़ा है। पर उसके लिए चुनाव लड़ना आसान नहीं था। एबीवीपी से जुड़ी होने के बावजूद चुनाव वह एबीवीपी के कैंडिडेट के खिलाफ लड़ी। वह जीत गई लेकिन तब की परेशानियों को नहीं भूली। वह कहती है राजनीति महिलाओं के लिए आसान नहीं है।
करुणा शुक्ला पूजा विधानी पूनम तिवारी सोनती पटेल
hin_Deva hin_Deva hin_Deva bho_Deva